b'\n_START_ARTICLE_\nSukobi Armenije i Azerbajd\xc5\xbeana 2014.\n_START_SECTION_\nPozadina\n_START_PARAGRAPH_\nPo raspadu Sovjetskog Saveza krajem 1980-ih, Armenci iz Autonomne oblasti Gorskog Karabaha u Azerbajd\xc5\xbeanskoj SSR, podr\xc5\xbeani od strane Armenske SSR, \xc5\xbeeljeli su se pripojiti mati\xc4\x8dnoj dr\xc5\xbeavi, \xc4\x8demu se Azerbajd\xc5\xbean protivio. To je bio povod za po\xc4\x8detak Rata u Gorskom Karabahu koji je po\xc4\x8deo 1988., a zavr\xc5\xa1io 1994. potpisivanjem Protokola iz Bi\xc5\xa1keka. Prema mirovnom sporazumu, Gorski Karabah nominalno je autonomna pokrajina Azerbajd\xc5\xbeana, a u stvari neovisna dr\xc5\xbeava. Istodobno, Azerbajd\xc5\xbean ima i eksklavu Nahi\xc4\x8devan, koja nije spojena s ostatkom azerbajd\xc5\xbeanskog podru\xc4\x8dja. Nakon okon\xc4\x8danja rata, Armenija i Azerbajd\xc5\xbean su do danas u stanju smrznutog sukoba.\n_START_SECTION_\nSukobi\n_START_PARAGRAPH_\nAzerbajd\xc5\xbeanska strana je optu\xc5\xbeila je armensku da su njihove izvidni\xc4\x8dke i sabota\xc5\xbene skupine poku\xc5\xa1ale napasti azerske polo\xc5\xbeaje na grani\xc4\x8dnom podru\xc4\x8dju. Armenska stranka za po\xc4\x8detak sukoba okrivila je Azerbajd\xc5\xbean optu\xc5\xbeuju\xc4\x87i ih tako\xc4\x91er za poku\xc5\xa1aj izvi\xc4\x91anja i sabota\xc5\xbee. Do 30. srpnja 2014. poginula su \xc4\x8detiri azerska i jedan vojnik Gorskog Karabaha._NEWLINE_Armenski izvor naveo je da je azerbajd\xc5\xbeanska vojska 31. srpnja izvela napad na polo\xc5\xbeaje vojske Gorskog Karabaha u kojima je poginuo jedan karaba\xc5\xa1ki vojnik i "najmanje \xc5\xa1est azerskih". Azerbajd\xc5\xbeanski izvor je izjavio da su tog dana poginula \xc4\x8detiri azreska vojnika, \xc4\x8dime je ukupni broj azerskih \xc5\xbertava porastao na osam._NEWLINE_Prema armenskim tvrdnjama, snage Groskog Karabaha su s no\xc4\x87i 1. na 2. kolovoza uo\xc4\x8dile napredovanje azerskih specijalnih postrojbi, navode\xc4\x87i da je poginulo \xc5\xa1est i ranjeno sedam azerskih vojnika, te da je poginuo jedan karaba\xc5\xa1ki vojnik. Azerski izvori naveli su pogibiju \xc4\x8detiri azerska vojnika u tim borbama. Prema tvrdnjama Azerbajd\xc5\xbeana, azerske snage su 3. kolovoza napale armenske polo\xc5\xbeaje u pograni\xc4\x8dnim selima s Armenijom i u podru\xc4\x8dju Gorskog Karabaha. Od 28. srpnja do 5. kolovoza ukupno se dogodilo 12 pograni\xc4\x8dnih sukoba._NEWLINE_Prema armenskim tvrdnjama, u no\xc4\x87i 5. kolovoza u poku\xc5\xa1aju "subverzivne penetracije" poginuo je jedan azerski vojnik. Smrt vojnika potvrdila je i azerska strana._NEWLINE_Prema tvrdnjama armenskog ministra obrane, Sejrana Ohanjana, u regiji Karva\xc4\x8dara uhi\xc4\x87eno je nekoliko azerskih "diverzanata" \xc4\x8diji je zadatak bio prikupljanje vojnih informacija._NEWLINE_Azerbajd\xc5\xbeanski izbori tvrdili su da su 7. kolovoza ubili 4 armenska sabotera u okolici Tovuza. Me\xc4\x91u njima je uhi\xc4\x87en Karen Petrosjan, za kojeg su azerski izvori tvrdili da je bio pripadnik saboterske skupine. No, armenska strana tvrdi kako je Petrosjan civil. U me\xc4\x91uvremenu je azersko Ministarstvo obrane objavilo da je Petrosjan "iznenada umro iz nepoznatih razloga". Kasnije su stigle informacije od azerskih izvora da je umro od "sr\xc4\x8danog i plu\xc4\x87nog zatajenja te zatajenja miokarda". Petrosjan je navodno bio pijan kada je pre\xc5\xa1ao armensko-azersku granicu. Njegova rodbina tvrdi da je bio zdrav i da nije imao sr\xc4\x8danih problema. Armenska strana smatra kako je Petrosjan bio izlo\xc5\xbeen okrutnom i neljudskom pona\xc5\xa1anju, te je zbog toga zatra\xc5\xbeila me\xc4\x91unarodno stru\xc4\x8dno mi\xc5\xa1ljenje oko Petrosjanovog uzroka smrti._NEWLINE_Zbog nastalih sukoba ruski predsjednik Vladimir Putin sastao se s armenskim i azerskim predsjednikom, Ser\xc5\xbeom Sargsjanom i \xc4\xb0lhamom \xc6\x8fliyevim u So\xc4\x8diju 8. i 9. kolovoza. Na sastanku su se Sargsjan i \xc6\x8fliyev slo\xc5\xbeili kako ne postoji vojno rje\xc5\xa1enje za sukob oko Gorskog Karabaha te da treba izna\xc4\x87i politi\xc4\x8dko rje\xc5\xa1enje s na\xc4\x8delima me\xc4\x91unarodnog prava. Me\xc4\x91utim, na sastanku je \xc6\x8fliyev optu\xc5\xbeio armensku stranu za neprovo\xc4\x91enje odluke Minske skupine OESS-a o povla\xc4\x8denju armenskih snaga iz Karabaha, dok je Sargsjan Azerbajd\xc5\xbean optu\xc5\xbeio da nisu proveli nijednu odluku Minske skupine, te je optu\xc5\xbeio azerbajd\xc5\xbeansku stranu za "namjernu eskalaciju sukoba".'